கேள்வி: திரிகடுகம் என்பது என்ன?
பதில்: திரிகடுகம் என்பது பதினெண்கீழ்க்கணக்கு நூல்களுள் ஒன்றாகும். இந்நூல் நல்லாதனார் என்னும் புலவரால் இயற்றப்பட்டதாகும். திரி-மூன்று, கடுகம்-காரமுள்ள பொருள். திரிகடுகம் என்பது மூன்று மருந்துப் பொருட்களைக் குறிக்கும். சுக்கு, மிளகு, திப்பிலி என்னும் மூலிகைகள் உடலுக்கு நன்மை செய்வது போல் இதிலுள்ள பாடல்கள் ஒவ்வொன்றிலும் கூறப்பட்டுள்ள மூன்று நீதிகள் மனிதனின் அறியாமையாகிய நோயைப் போக்கி, வாழ்க்கை செம்மை பெற உதவுமென்ற கருத்தமைந்தமையால் இந்நூல் திரிகடுகம் எனப்படுகிறது. 101 (திருமாலின் பெருமையை உணர்த்தும் ஒரு கடவுள் வாழ்த்து உட்பட) வெண்பாக்களைக் கொண்டது இந்நூல். ஈராயிரம் ஆண்டுகளுக்கு முன் ,கடைச்சங்க காலத்தில் இயற்றப்பட்டதாகக் கருதப்படுகிறது. இதன் ஒவ்வொரு பாடலிலும் ''மூன்றாவது அடியின் இறுதிச்சீரில் இம்மூவர்'' அல்லது ''இம்மூன்றும்'' என்று பெரும்பான்மையான பாடல்களில் இடம்பெற்றுள்ளன. மேலும் சிறுபான்மையான பாடல்களில் இவர் மூவர்(51,79,96);, இவை மூன்றும் (66, 67, 80, 86, 93, 95) என்ற சொல்லாட்சிகள் இடம்பெறுகின்றன என்பது குறிப்பிடத்தக்கது. தொல்காப்பியர் குறிப்பிடும் எண் வகை வனப்புகளில் இந்த நூல் அம்மை என்ற வனப்பின் கீழ் அமைந்துள்ளது. இந்த நூலில் அமைந்த 100 பாடல்களில் அமைந்துள்ள 300 கருத்துகளை ஆராய்கின்றபோது வாழ்க்கைக்கு நன்மை தருபவன எவை என்று 66 பாடல்களிலும் வாழ்க்கைக்குத் தீமை தருபவன எவை என்று எஞ்சிய 34 பாடல்களிலும் எடுத்துரைக்கப்படுகின்றன. அந்தக் கருத்துகளின் இல்லறத்தை மேம்படுத்தும் வகையில் கணவன் மனைவி எப்படி வாழ வேண்டும் என்ற 35 கருத்துகள் இடம்பெற்றுள்ளன.